
Kommunedirektørens innstilling
Vigselsmyndigheten som tidligere var tildelt Vilde Athena Berg-Nilsen, oppheves.
I kraft av vervet som leder av utvalg for barn, unge og kultur, tildeles Emma Li Hu Humlegård vigselsmyndighet etter ekteskapsloven § 12 bokstav b.
 


SAKSUTREDNING
Bakgrunn for saken
Bystyret vedtok 20.juni 2024 å utvide vigselsmyndighet til også å gjelde hovedutvalgsledere i Porsgrunn kommune. Vilde Athena Berg-Nilsen fikk vigselsmyndighet som leder av utvalg for barn, unge og kultur.
Den 10. september 2026 innvilget bystyret Vilde Athena Berg-Nilsens søknad om fritak fra politiske verv etter at hun flyttet ut av kommunen. I samme møte ble Emma Li Hu Humlegård valgt som ny leder av utvalg for barn, unge og kultur.
Vigselsmyndighet blir gitt til den enkelte folkevalgte, og følger ikke automatisk det politiske vervet. Når Vilde Athena Berg-Nilsen har trådt ut av sine verv, er det derfor nødvendig å endre bystyrets tidligere vedtak om vigselsmyndighet.
Saksfremstilling
Etter ekteskapsloven § 12 bokstav b kan kommunestyret tildele vigselsmyndighet til folkevalgte og ansatte i kommunen. Vigselsmyndigheten er knyttet til den enkelte personen og overføres ikke automatisk når et verv overtas av en annen. Det må derfor fattes et særskilt vedtak dersom en ny person skal gis samme myndighet.
Da bystyret behandlet saken om vigselsmyndighet i 2024, ble det vist til at kommunen mottar mange forespørsler om borgerlige vigsler. For å sikre tilstrekkelig kapasitet og fleksibilitet i tilbudet ble vigselsmyndighet gitt til flere folkevalgte, herunder lederne av hovedutvalgene.
Etter at Emma Li Hu Humlegård er valgt som ny leder av utvalg for barn, unge og kultur, vurderes det som hensiktsmessig å videreføre den etablerte ordningen. Dette vil bidra til at kommunen opprettholder et godt og tilgjengelig vigselstilbud, samtidig som antallet personer med vigselsmyndighet videreføres på samme nivå som tidligere.
 
Effekten av saken 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	 	X
Konsekvens for miljøet på kort og lang sikt 	 	 	 	X
Økonomiske konsekvenser i et langt perspektiv	 	 	 	X
Konsekvens for folkehelsen, herunder vurdering av tilpasning til aldersvennlig samfunn	 	 	 	X

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

